- Jeg trak lige vejret dybt ind. Sådan lyder det fra skolelederen på Gistrup Skole, Thorstein Jensen, da meldingen fra statsminister Mette Frederiksen onsdag aften lød, at alle skoleelever fra næste uge sendes hjem til online-undervisning. - Det er synd for børnene - Vi kan godt genkende det fra sidste år, og jeg synes, det er synd for børnene, og det er synd for forældrene, for det, at være børnefamilie i det her, det er faktisk rigtig svært, siger Thorstein Jensen. Han sender også tanker til de mange medarbejdere, der endnu engang skal lægge hele deres måde at arbejde på om – for en periode. - Det er nogle af de tanker, der går gennem mit hoved lige nu og her, siger han. Fra nul til 34 smittede Meldingen om de skærpede restriktioner blev præsenteret på et pressemøde onsdag aften, og samtidig fik Thorstein Jensen en melding fra Styrelsen for Patientsikkerhed. For Gistrup Skole havde pludselig en markant stigning i antallet af coronasmittede. I løbet af få dage gik skolen fra ikke at have en eneste smittede til en situation, hvor 32 elever og to voksne foreløbig er smittet med corona. Det er så høj en smitte, at Styrelsen for Patientsikkerhed onsdag aften bad Gistrup Skole om at stramme op på corona-initiativerne. Adskilt hele dagen Allerede fra i dag, torsdag, er der på skolen lavet nye og særlige tiltag, der gør, at eleverne kan holdes adskilt. Særligt fritidsordningen har det svært, da det typisk er der, børnene mødes på kryds og tværs af klasserne. Men sådan er det ikke fra torsdag eftermiddag. Da opererer skolens DUS efter samme regler som skolen, nemlig at eleverne holdes adskilt. Hjemmeundervisning fra næste uge Den situation er foreløbig gældende til onsdag, da alle elever sendes hjem. Og skolelederen krydser fingre for, at en uges onlineundervisning før juleferien kan holde smitteudbruddet nede, sådan der ikke kommer yderligere restriktioner i det nye år. – Kan vi holde det til de fem dage før jul og så et par dage efter jul, så lever vi med det, siger Thorstein Jensen.
Udsigten til at skoleeleverne igen skal hjemmeundervises får mange til at tage en dyb indånding. Det gælder også skolelederen på Gistrup Skole, for han føler med de forældre, børn og lærere, der nu igen skal lave om på hverdagen.